Serviciul de Telecomunicații Speciale (STS) a implementat o facilitate suplimentară de localizare care permite, după acceptul apelantului, transmiterea coordonatelor geografice de pe telefonul mobil al acestuia, dacă apelantul dispune de o conexiune de date activă și de un telefon dotat cu funcția de localizare.

"Noua facilitate de localizare 112 prin web este menită să contribuie la îmbunătățirea informațiilor privind poziționarea în teren a apelantului, în situațiile în care acesta nu poate oferi detalii exacte cu privire la locul în care se află. În acest sens, în vederea obținerii acceptului pentru determinarea informațiilor de localizare, operatorul 112, pe timpul procesării apelului de urgență, comunică apelantului propunerea de realizare a unei localizări mai precise a acestuia", informează un comunicat al STS, preluat de Agerpres.

Astfel, pentru a nu întârzia în niciun fel acordarea unor eventuale sfaturi de specialitate de către dispeceri, după transferarea cazului către agențiile specializate de intervenție, operatorul 112 va reintra în legătură cu apelantul și îi va transmite acestuia prin SMS un link personalizat pentru geolocalizarea terminalului de pe care s-a efectuat apelul.

După activarea conexiunii de date și a funcției de localizare, prin accesarea link-ului primit în SMS de către apelant, coordonatele geografice se vor transmite implicit către Sistemului Național Unic pentru Apeluri de Urgență (SNUAU), fiind integrate automat în aplicațiile de procesare a apelurilor de urgență.